U HRVATSKOJ je od jučer potvrđeno 23 novozaraženih koronavirusom, 71 osoba se oporavila, a jedna je preminula, izvijestio je Nacionalni stožer civilne zaštite.

"U proteklom 24-satnom razdoblju u Hrvatskoj imamo 23 novopotvrđena bolesnika od covida-19, što daje broj od ukupno 1814 bolesnika", rekao je ministar zdravstva Vili Beroš.

Ministar je kazao da je od jučer preminula jedna osoba.

"Riječ je o ženskoj osobi od 47 godina sa značajnim komorbiditetom u Osijeku. Ukupno imamo 36 preminulih", rekao je Beroš.

Srednja dob bolesnika je 50,50 godina, a više je zaraženo žena (52,2 posto) od muškaraca (47,8 posto).

"Ukupno testiranih imamo 20.953, od čega 796 u zadnja 24 sata, i dalje pada postotak pozitivnih među ispitanim bolesnicima, sada je postotak 8,66", naglasio je Beroš.

Na respiratoru je 30 bolesnika, dok je hospitaliziranih 372.

"Oporavljenih imamo 359, što je 47 više nego jučer. Kod kuće oporavljenih imamo 241 osobu, što je 24 više nego jučer. Ukupan broj oporavljenih je 600", istaknuo je Beroš.

O stanju u domovima

Komentirali su situaciju u domu. Osvrnuli su se na optužbe o nedostatku opreme za rad u splitskom Domu na Zenti.

"Kako je već par dana komunicirano, prema svim županijskim stožerima i lokacijama gdje su starije osobe otišao je kontingent zaštitne opreme", rečeno je na presici. Kažu da ta ocjena da nema opreme ne stoji, ali dodaju i da je pitanje preraspodjele po domovima.

Nisu znali kazati kad je koji dom dobio opremu. Kažu da to ovisi o lokalnim stožerima, ali dodaju da je oprema dodijeljena. U nedjelju, kažu, ide novi paket opreme u domove.

"Što se tiče edukacije korištenja zaštitne opreme, mi smo 2015. godine stavili jedan video na naš web. Opet smo ga stavili u veljači. Taj video pokazuje kako se oblači i svlači oprema", rekao je Capak o edukaciji djelatnika za korištenje zaštitne opreme.

O cjepivu

Alemka Markotić komentirala je mogućnost brzog pronalaska cjepiva.

"Naslovi prodaju priču, a pitanje je što piše ispod. Nisam pročitala nijedno da je razvijeno. Na stranici WHO-a s datumom 20. 3. imate 44 institucije koje razvijaju cjepivo. Tko će otići najdalje, vidjet ćemo. Sad je bila informacija da je NIH, najveća institucija u SAD-u, zajedno sa jednom firmom, da su oni zasad u prvoj fazi kliničkog istraživanja. Vidjet ćemo tko će još dobiti neke dobre rezultate. Na puno mjesta se razvijaju cjepiva", rekla je Markotić.

O onkološkim bolesnicima

Odgovorili su o onkološkim bolesnicima koji imaju fiksne termine za kemoterapiju, ali onda dođe do toga da se čeka satima na hodniku.

Tekst se nastavlja ispod oglasa

"Čorušić mi je rekao da je komoditet smanjen, ali da se liste čekanja ne produljuju. Problem je što u Zagreb stižu onkološki bolesnici iz cijele zemlje. Nije moguće reorganizirati se tako da nema čekanja, to moram priznati. S druge strane, ne mogu tolerirati da nema fizičke distance", rekao je Beroš.

Beroš je rekao da nema podatke da je neki liječnik izmješten.

O mjerama

"Kao što vam je poznato, od prvog dana otvoreno i svaki dan s vama i javnosti komuniciramo ne samo svoje odluke nego i promišljanja. U ovom trenutku je točna činjenica da većina mjera istječe 19. i da ćemo sigurno u tom smislu morati većinu tih mjera produžiti. No, također je izvjesno, mi se definitivno krećemo u smjeru faze u kojoj će doći do popuštanja. Premijer je tražio od svih ministara da s današnjim danom pripreme pregled gospodarskih aktivnosti koje bi bile važne s ekonomske točke gledišta. Nakon toga će svoj sud dati epidemiološka struka, oni će reći kako to organizirati da se poštuju mjere", rekao je Božinović.

"Izvjesno je da će se većina onoga što je propisano produžiti. Ali isto tako je izvjesno da ćemo kao i dosad vrlo promišljeno i oprezno krenuti u popuštanje. Svako popuštanje nosi određeni rizik", dodao je.

"Ovaj virus je pokazao da se brzo može širiti u nekontroliranim uvjetima. Taj hodogram je jasan, nismo izlazili s konkretnim datumima puno unaprijed. Ali mislim da je naš pristup s današnjim brojevima pokazao svoju opravdanost", dodao je.

O kroničnim bolesnicima

Komentirali su i postotak Hrvata koji su rizična skupina

"Kronične bolesti danas dominiraju. 90 posto ljudi umire od neke kronične, nezarazne bolesti. Bio to dijabetes, neki od karcinoma. Procjenjuje se da u Hrvatskoj ima oko 400.000 osoba koje boluju od dijabetesa. Nova istraživanja pokazuju da 30-35 posto imaju hipertenziju. 25 posto Hrvata umire od karcinoma. Kroničnih bolesnika ima puno", rekao je Capak. Kaže da je takvih bolesti sve više jer život posljednjih desetljeća postaje duži.

Beroš je rekao da ne možemo uvijek povezivati dob i kronične bolesti.

"Ona može biti prisutna i u manjoj populaciji. Ovaj broj od danas je iznimno mali. On je takav samo zahvaljujući mjerama i svijesti građana. U okolnim zemljama taj broj je znatno veći", rekao je Beroš.

O ljudima koji ne mogu raditi od doma, ali su kronični bolesnici

Novinarka je konstatirala da su ljudi do sada koristili godišnje i bolovanja.

"Mi se trudimo zaštititi najranjivije skupine, tu su i kronični bolesnici. Mi smo dali preporuku poslodavcima da gdje god je to moguće, da se radi od kuće. Mi moramo provjeriti postoji li neki zakonski propis da možemo utjecati da kronični bolesnici ostanu kod kuće. Moramo to ispitati", rekao je Capak.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.